CELEX: 52017PC0318
Language: lt
Date: 2017-06-15
Title: Pasiūlymas TARYBOS ĮGYVENDINIMO SPRENDIMAS kuriuo Lenkijos Respublikai leidžiama sudaryti susitarimą su Ukrainos Respublika, į kurį įtraukiamos priemonės, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 2 straipsnio 1 dalies d punkto ir 5 straipsnio ir kurios taikomos Lenkijos ir Ukrainos pasienyje esančių kelių tiltų priežiūrai

EUROPOS KOMISIJA
            Briuselis, 2017 06 15
            COM(2017) 318 final
            2017/0131(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Lenkijos Respublikai leidžiama sudaryti susitarimą su Ukrainos Respublika, į kurį įtraukiamos priemonės, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 2 straipsnio 1 dalies d punkto ir 5 straipsnio ir kurios taikomos Lenkijos ir Ukrainos pasienyje esančių kelių tiltų priežiūrai
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindimas ir tikslai
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 396 straipsnį Taryba, remdamasi Komisijos pasiūlymu, gali vieningai leisti bet kuriai valstybei narei su trečiąja šalimi arba tarptautine organizacija sudaryti susitarimą, į kurį būtų įtrauktos nuo PVM direktyvos nukrypti leidžiančios nuostatos.
            
            
               Raštu, kurį Komisija užregistravo 2016 m. spalio 7 d., Lenkija paprašė leidimo sudaryti tarptautinį susitarimą su Ukraina dėl PVM sistemos teritorinio taikymo Lenkijos ir Ukrainos pasienyje esančių kelių tiltų priežiūrai. Vadovaudamasi PVM direktyvos 396 straipsnio 2 dalimi, 2017 m. sausio 24 d. raštu Komisija apie tai pranešė kitoms valstybėms narėms. 2017 m. sausio 25 d. raštu Komisija pranešė Lenkijai, kad turi visą prašymui įvertinti būtiną informaciją.
            
            
               Siekdamos pagerinti eismą tarp Lenkijos ir Ukrainos, šios šalys parengė tarpusavio susitarimo dėl Lenkijos ir Ukrainos pasienyje esančių kelių tiltų priežiūros (toliau – susitarimas) projektą.
            
            
               Šis susitarimas susijęs su trijų Lenkijos ir Ukrainos pasienyje esančių kelių tiltų – visi jie yra iš dalies Lenkijos Respublikos ir iš dalies Ukrainos Respublikos teritorijose – priežiūra. Tie tiltai yra viešųjų kelių palei šių dviejų šalių sieną sistemos dalis. Du pasienio kelių tiltai per Bugo upę Lenkijos ir Ukrainos pasienyje pastatyti Lenkijos lėšomis ir nuosavybės teise priklauso Lenkijai: tai plieno tiltas tarp Dorohusko ir Jahotyno, kurį prižiūrės Ukraina, ir gelžbetoninis plieno tiltas tarp Zosino ir Ustyluho, kurį prižiūrės Lenkija. 
            
            
               Trečiasis kelio tiltas (su plieno sijomis ir gelžbetonio klojiniu) per Bugo upę taip pat yra tarp Dorohusko ir Jahotyno. Jis pastatytas abiejų šalių lėšomis ir priklauso joms vienodomis nuosavybės teisėmis. Abi šalys sutarė dėl bendros priežiūros taip: kiekviena šalis prižiūrės jai priklausančią tilto dalį, išskyrus priežiūrą žiemą.
            
            
               Žiemą abi šalys už pasienio kelio tiltą per visą jo ilgį bus atsakingos paeiliui: Lenkija – nuo kiekvienų nelyginių metų spalio 1 d. iki kiekvienų lyginių metų rugsėjo 30 d., o Ukraina – nuo kiekvienų lyginių metų spalio 1 d. iki kiekvienų nelyginių metų rugsėjo 30 d.
            
            
               Dėl Lenkijos ir Ukrainos PVM teisės aktų taikymo susitarime nustatyta, kad tuo atveju, kai už priežiūrą pagal susitarimo priedą atsako Lenkija, tiekiant prekes ir teikiant paslaugas, skirtas pasienio kelių tiltų ar jų dalių priežiūrai, pasienio kelio tiltas arba jo dalis yra laikomi priklausančiais Lenkijos teritorijai. Susitarime taip pat nustatyta, kad tuo atveju, kai už priežiūrą pagal susitarimo priedą atsako Ukraina, tiekiant prekes ir teikiant paslaugas, skirtas pasienio kelių tiltų ar jų dalių priežiūrai, pasienio kelių tiltai arba jų dalys yra laikomi priklausančiais Ukrainos teritorijai.
            
            
               Be to, susitarime nustatyta, kad prekėms, importuojamoms iš vienos susitariančiosios šalies valstybės į kitos susitariančiosios šalies valstybę, nebus taikomas nei Lenkijos, nei Ukrainos importo PVM, jeigu šios prekės naudojamos darbams pagal minėtą susitarimą atlikti.
            
            
               Pagal PVM direktyvoje nustatytą teritorinio taikymo principą tuo atveju, kai kelių tiltų priežiūros darbai atliekami suverenioje Lenkijos teritorijoje, tiekiamoms prekėms ir teikiamoms paslaugoms Lenkijoje būtų taikomas PVM, o kai priežiūros darbai atliekami suverenioje Ukrainos teritorijoje, tokios tiekiamos prekės ir teikiamos paslaugos į PVM direktyvos teritorinio taikymo sritį nepatektų. Jei šios nuostatos būtų taikomos, sandorius reikėtų skirstyti pagal tai, kurioje teritorijoje jie vykdomi. Be to, kiekvieną kartą iš Ukrainos į Lenkiją importuojant pasienio tiltų priežiūrai skirtas prekes, Lenkijoje būtų taikomas PVM. 
            
            
               Lenkijos nuomone, šių taisyklių taikymas sukeltų mokestinių sunkumų už šių tiltų priežiūrą atsakingiems paslaugų teikėjams. Todėl ji mano, kad su mokesčiais susijusios susitarimo nuostatos yra pateisinamos siekiant supaprastinti rangovų mokestines prievoles.
            
            
               Atsižvelgiant į tai, kas išdėstyta pirmiau, Lenkija prašo, kad nukrypstant nuo PVM direktyvos 5 straipsnio pasienio kelių tiltai arba jų dalys būtų pripažinti Lenkijos (arba atitinkamai Ukrainos) teritorijos dalimi prekių tiekimo bei paslaugų teikimo tikslais ir prekių, skirtų Lenkijos arba Ukrainos vykdomai šių tiltų arba jų dalių priežiūrai, importo tikslais.
            
            
               Taryba jau ne kartą yra leidusi valstybėms narėms sudaryti susitarimus su besiribojančiomis trečiosiomis šalimis, o į tuos susitarimus, inter alia, buvo įtrauktos su mokesčiais susijusios nuostatos, panašios į čia siūlomas. Vokietijai buvo leista sudaryti kelis susitarimus su Lenkija
                  2
               , Čekija
                  3
                ir Šveicarija
                  4
               , o Austrijai – su Šveicarija
                  5
               . 
            
            
               Komisija sutinka, kad vienodas pasienio kelių tiltų arba jų dalių priežiūros darbų apmokestinimas ir importuojamų prekių, skirtų naudoti atliekant tokius darbus, atleidimas nuo PVM rangovams būtų paprastesnis sprendimas, palyginti su įprastų apmokestinimo taisyklių taikymu.
            
            
               Komisija mano, kad aptariamas susitarimas galėtų turėti tik nedidelį teigiamą arba neigiamą poveikį Sąjungos nuosaviems ištekliams, gaunamiems iš PVM. Tačiau, atsižvelgdama į tai, kad susitarime nustatyta apmokestinimo tvarka siekiama užtikrinti bendrą pusiausvyrą, taip pat atsižvelgdama į ankstesnius susitarimus, kurių tikslas buvo bendras kompensavimas, ir į tai, kad susijusios sumos nereikšmingos, Komisija mano, kad tai neturėtų būti kliūtis suteikti Lenkijai prašomą leidimą.
            
            
               Todėl Komisija mano, kad Lenkijai reikėtų leisti sudaryti siūlomą susitarimą.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
         
         
            
               •Teisinis pagrindas
            
            
               PVM direktyvos 396 straipsnis.
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
               
                  Atsižvelgiant į labai siaurą šios nukrypti leidžiančios nuostatos taikymo sritį, speciali priemonė yra proporcinga siekiamam tikslui.
               
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               
                  Pagal PVM direktyvos 396 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Lenkijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               
                  Tarybos įgyvendinimo sprendimo pasiūlymas susijęs su padėtimi, susijusia su Lenkijos ir Ukrainos pasienyje esančių kelių tiltų priežiūra. Atsižvelgiant į ribotą šios nukrypti leidžiančios nuostatos taikymo sritį, poveikis bet kuriuo atveju bus ribotas.
               
            
            
               4.POVEIKIS BIUDŽETUI
            
            
               Pasiūlymas neturi poveikio Sąjungos nuosaviems ištekliams, gaunamiems iš PVM, nes importuotojai arba trečiosios šalies tiekėjai bet kuriuo atveju turės teisę atskaityti visą PVM, kuris už importą arba suteiktas paslaugas ar prekes sumokėtas pagal įprastą sistemą.
            
            
               2017/0131 (NLE)
            
         
         
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Lenkijos Respublikai leidžiama sudaryti susitarimą su Ukrainos Respublika, į kurį įtraukiamos priemonės, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 2 straipsnio 1 dalies d punkto ir 5 straipsnio ir kurios taikomos Lenkijos ir Ukrainos pasienyje esančių kelių tiltų priežiūrai
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  6
               , ypač į jos 396 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštu, kurį Komisija užregistravo 2016 m. spalio 7 d., Lenkija paprašė leidimo sudaryti susitarimą su Ukraina dėl trijų Lenkijos ir Ukrainos pasienyje esančių kelių tiltų per Bugo upę (dviejų tiltų tarp Dorohusko ir Jahotyno ir vieno tilto tarp Zosino ir Ustyluho) priežiūros;
            
            
               (2)vadovaudamasi Direktyvos 2006/112/EB 396 straipsnio 2 dalies antra pastraipa, apie Lenkijos prašymą Komisija kitoms valstybėms narėms pranešė 2017 m. sausio 24 d. raštu. 2017 m. sausio 25 d. raštu Komisija pranešė Lenkijai, kad turi visą prašymui įvertinti būtiną informaciją;
            
            
               (3)Lenkijos teritorijoje atliekamiems priežiūros darbams PVM yra taikomas, o Ukrainos teritorijoje atliekami darbai į Direktyvos 2006/112/EB taikymo sritį nepatenka. Be to, kiekvieną kartą iš Ukrainos į Lenkiją importuojant pasienio tiltų priežiūrai skirtas prekes, Lenkijoje yra taikomas PVM;
            
            
               (4)siekiant užtikrinti, kad būtų įgyvendinti susitarimo tikslai, ir visų pirma pagerinti eismą tarp Lenkijos ir Ukrainos, tikslinga supaprastinti PVM taisykles, taikytinas priežiūros darbams ir su jais susijusiam prekių importui;
            
            
               (5)nukrypti leidžianti nuostata neturi poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Lenkijai leidžiama su Ukraina sudaryti susitarimą, į kurį įtraukiamos nuostatos, kuriomis dėl pridėtinės vertės mokesčio sistemos teritorinio taikymo srities ir sandorių apmokestinimo PVM nukrypstama nuo Direktyvos 2006/112/EB 2 straipsnio 1 dalies d punkto ir 5 straipsnio ir kurios taikomos Lenkijos ir Ukrainos pasienyje esančių kelių tiltų priežiūrai.
            
            
               Šis susitarimas susijęs su priede nurodytų trijų pasienio tiltų priežiūra.
            
            
               2 straipsnis
            
            
               Nukrypstant nuo Direktyvos 2006/112/EB 5 straipsnio, priede nurodyti tiltai, už kurių priežiūrą atsakinga Lenkija ir kurie siekia suverenią Ukrainos teritoriją, yra laikomi suverenios Lenkijos teritorijos dalimi jų priežiūrai skirtų prekių tiekimo ir paslaugų teikimo tikslais.
            
            
               3 straipsnis
            
         
         
            
               Nukrypstant nuo Direktyvos 2006/112/EB 5 straipsnio, tiltai, už kurių priežiūrą atsakinga Ukraina ir kurie siekia suverenią Lenkijos teritoriją, yra laikomi suverenios Ukrainos teritorijos dalimi jų priežiūrai skirtų prekių tiekimo ir paslaugų teikimo tikslais.
            
            
               4 straipsnis
            
            
               Nukrypstant nuo Direktyvos 2006/112/EB 2 straipsnio 1 dalies d punkto, apmokestinamųjų asmenų, kurie turi teisę į viso PVM atskaitą, iš Ukrainos į Lenkiją importuojamos prekės nėra apmokestinamos PVM, jeigu tos prekės skirtos priede nurodytų tiltų priežiūrai. 
            
            
               5 straipsnis
            
            
               Šis sprendimas skirtas Lenkijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  
                  
                        1995 m. kovo 30 d. Tarybos sprendimas 
                     
                        95/115/EB
                     
                      (OL L 80, 1995 4 8, p. 47), 1996 m. birželio 25 d. Tarybos sprendimas 
                     
                        96/402/EB
                     
                       (OL L 165, 1996 7 4, p. 35), 1995 m. spalio 23 d. Tarybos sprendimas 
                     
                        95/435/EB
                     
                      (OL L 257, 1995 10 27, p. 34) ir 2001 m. spalio 16 d. Tarybos sprendimas 
                     
                        2001/741/EB
                     
                      (OL L 278, 2001 10 23, p. 28).
                  
               
               
                  
                     (3)
                  1997 m. kovo 17 d. Tarybos sprendimas 97/188/EB (OL L 80, 1997 3 21, p. 18), 1997 m. birželio 24 d. Tarybos sprendimas 97/511/EB (OL L 214, 1997 8 6, p. 39) ir 2001 m. spalio 16 d. Tarybos sprendimas 2001/742/EB (OL L 278, 2001 10 23, p. 30).
               
               
                  
                     (4)
                  2003 m. liepos 15 d. Tarybos sprendimas 2003/544/EB (OL L 186, 2003 7 25, p. 36) ir 2005 m. gruodžio 12 d. Tarybos sprendimas 2005/911/EB (OL L 331, 2005 12 17, p. 30).
               
               
                  
                     (5)
                  2007 m. liepos 10 d. Tarybos sprendimas 2007/485/EB (OL L 182, 2007 7 12, p. 29).
               
               
                  
                     (6)
                  OL L 347, 2006 12 11, p. 1.
               
            
      
    ---documentbreak--- 
      
         
               EUROPOS KOMISIJA
            Briuselis, 2017 06 15
            COM(2017) 318 final
            PRIEDAS
            prie
            pasiūlymo dėl Tarybos įgyvendinimo sprendimo
            kuriuo Lenkijos Respublikai leidžiama sudaryti susitarimą su Ukrainos Respublika, į kurį įtraukiamos priemonės, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 2 straipsnio 1 dalies d punkto ir 5 straipsnio ir kurios taikomos Lenkijos ir Ukrainos pasienyje esančių kelių tiltų priežiūrai
            
               
         
         
            
               PRIEDAS
            
            
               1 straipsnyje nurodytų tiltų sąrašas
            
            
               1.Ukraina prižiūri šį Lenkijos ir Ukrainos pasienyje esantį pasienio kelio tiltą, kuris pastatytas Lenkijos lėšomis ir nuosavybės teise priklauso Lenkijai:
            
            
               186,68 m ilgio plieno tiltą per Bugo upę, esantį tarp Dorohusko ir Jahotyno ir jungiantį Lenkijos valstybinės reikšmės kelią Nr. 12 ir Ukrainos valstybinės reikšmės viešąjį automobilių kelią Nr. M-07.
            
            
               2.Lenkija prižiūri šį Lenkijos ir Ukrainos pasienyje esantį pasienio kelio tiltą, kuris pastatytas Lenkijos lėšomis ir nuosavybės teise priklauso Lenkijai:
            
            
               160,38 m ilgio gelžbetoninį plieno tiltą per Bugo upę, esantį tarp Zosino ir Ustyluho ir jungiantį Lenkijos valstybinės reikšmės kelią Nr. 74 ir Ukrainos valstybinės reikšmės viešąjį automobilių kelią Nr. N-22.
            
            
               3.Pasienio kelio tiltas (su plieno sijomis ir gelžbetonio klojiniu) per Bugo upę, kurio bendras ilgis 189,43 m, pastatytas abiejų šalių lėšomis ir priklausantis joms vienodomis nuosavybės teisėmis, esantis tarp Dorohusko ir Jahotyno ir jungiantis Lenkijos valstybinės reikšmės kelią Nr. 12 ir Ukrainos valstybinės reikšmės viešąjį automobilių kelią Nr. M-07, prižiūrimas abiejų šalių taip: kiekviena šalis prižiūri jai priklausančią tilto dalį, išskyrus priežiūrą žiemą.
            
            
               Už pasienio kelio tilto priežiūrą per visą jo ilgį žiemą atsakingos šios šalys:
            
            
               (1)Lenkija – nuo kiekvienų nelyginių metų spalio 1 d. iki kiekvienų lyginių metų rugsėjo 30 d.;
            
            
               (2)Ukraina – nuo kiekvienų lyginių metų spalio 1 d. iki kiekvienų nelyginių metų rugsėjo 30 d.